Vendsyssel Elite Badminton tog et særdeles vigtigt skridt i den rigtige retning med sejren over Solrød Strand, og de nærmer sig nu en plads i Final Four.

Vendsyssel Elite Badminton (VEB) besejrede tirsdag aften på udebane Solrød Strand med 7-2. Forud for kampen delte de to hold tredjepladsen i Badmintonligaen, og med sejren trak VEB for alvor fra i stillingen og sikrede sig dermed vitale point i kampen om at nå DM-slutspillet - også kaldet Final Four. Se resultatet af hver enkelt kamp her Herresingler sled sig til sejr Kampen var ellers på forhånd spået til at blive en tæt affære. Et velspillende VEB-hold ville det dog anderledes. De to herresinglekampe skulle imidlertid ud i tre sæt, før en vinder kunne udnævnes. Vendelboerne Victor Svendsen og Magnus Johannesen havde dog et ekstra gear i det afgørende sæt og fandt storspillet frem, da det skulle afgøres. I anden herresingle slog den unge Magnus Johannesen, som for under en uge siden vandt turneringen Irish Open, den tidligere topspiller Emil Holst, som var med til at sikre Danmark det historiske Thomas Cup-guld i 2016. Ros til stort talent Den nordjyske upcoming slog Emil Holst med 17-21, 21-11, 21-16, og den præstation modtog efterfølgende roser fra Vendsyssels cheftræner, Allan Kolbro Nielsen. - En fantastisk sejr på udebane. Vi havde talt om, at det her var en vigtig kamp, og spillerne viste igen stor klasse. Vi tager én kamp ad gangen og hænger i, når det er svært. Det var Magnus et godt eksempel på i aften, sagde han efter kampen til Kanal Frederikshavn . Landsholdsspilleren, Mia Blichfeldt, var ikke med for Solrød Strand, eftersom hun forud for kampen havde pådraget sig en skade. Det tog alligevel ikke noget fra den overbevisende VEB-sejr. Holdet fik som følge af storsejren alle tre bonuspoint og øgede dermed sin pointkonto med 10, mens Solrød Strand måtte nøjes med to point. Forud for Badmintonligaens to sidste runder i grundspillet ligger VEB nu på en tredjeplads. Stillingen i toppen: 1. Skovshoved: 65 2. Højbjerg/VIA Biler: 61 3. VEB: 58 4. Solrød Strand: 50 5. Team Skælskør-Slagelse: 48 Holdet spiller deres to sidste kampe henholdsvis tirsdag 21. februar og fredag 24. februar.